Koulutettujen maahanmuuttajien houkuttelu olisi kannattavaa, koska kallis koulutus on jo tehty muualla ja työntekijä tuo verotuloja.

Suomi hyötyi kymmenessä vuodessa 47 miljoonaa samalla kun Ison-Britannian saama hyöty oli 24 miljardia. Kuvituskuva. Mostphotos

Keskiviikkona julkaistu selvitys paljastaa, että moni Euroopan maa on saanut runsaasti verotuloja ja säästöjä koulutusmenoissa saadessaan korkeasti koulutettua työvoimaa muista EU-maista.

Viidentoista korkeimmalle yltäneen EU-maan listauksessa Suomi on hädin tuskin mukana, sillä se on saanut vasta neljännentoista sijan. EU:ssa on yhteensä 28 maata. Eniten koulutetun työvoiman maahanmuutosta hyötynyt on Iso-Britannia.

Selvityksen on tehnyt kansainvälisiin muuttoihin erikoistunut yritys Movinga. Mukana tarkastelussa on kolme alaa: koulutus, terveydenhuolto sekä luonnontieteelliset ja teknistieteelliset alat.

Säästöjä ja tienestejä EU:n sisäisestä maahanmuutosta syntyy siitä, että maahan tullessa työvoima on jo koulutettu muualla ja osaavat ammattilaiset tuovat verotuloja.

Selvityksen mukaan Iso-Britannia hyötyi kymmenessä vuodessa kaiken kaikkiaan 24 miljardin euron edestä koulutettujen maahanmuuttajien ansiosta. Isossa-Britanniassa oli eniten EU-maista muuttaneita koulutettuja työntekijöitä jokaisella tarkastellulla ammattialan sektorilla. Maa sai myös suurimman rahallisen hyödyn kaikilta kolmelta ammattialalta, paitsi Saksa hyötyi suurimman summan koulutusalalla.

Ison-Britannian jälkeen eniten hyötyi Saksa 18 miljardilla eurolla. Kolmantena listauksessa on Ranska 12 miljardilla.

Naapurimaamme Ruotsi on listan neljäs, ja se hyötyy koulutetuista maahanmuuttajista 8,5 miljardia euroa. Suomen hyöty on 467 miljoonaa euroa.

Suomi houkuttelee ruotsalaisia

Kärjen lisäksi Suomea enemmän EU:n sisäisestä maahanmuutosta hyötyi muun muassa Tanska, Espanja, Italia, Luxemburg ja Belgia.

Säästöistä ja tienesteistä koostuvat summat ovat valtavia. Saksan saama summa maahanmuuttotyövoimasta kymmenessä vuodessa vastaa rahamäärää, joka kuluu Euroopan parlamentin pyörittämiseen vajaassa kymmenessä vuodessa.

Selvityksessä kerrotaan myös, minkä maan koulutettuja kansalaisia kussakin EU-maassa on eniten. Suomessa on eniten ruotsalaisia, sitten saksalaisia ja kolmanneksi eniten brittejä.

Isossa-Britanniassa on eniten koulutettuja puolalaisia, romanialaisia ja italialaisia.

Saksassa on eniten puolalaisia, romanialaisia ja irlantilaisia, ja Ranskassa on eniten portugalilaisia, italialaisia ja espanjalaisia.

Selvityksessä käytiin läpi Euroopan työvoimatilastot ja analysoitiin koulutettujen ammattilaisten liikettä Euroopassa viimeisen kymmenen vuoden ajalta. Koulutettu ammattilainen määriteltiin henkilöksi, joka on kouluttautunut toisen asteen koulutuksen jälkeen. Suomessa tämä vastaisi siis ammattikorkeakoulu- ja yliopistokoulutusta. Analyysin jälkeen tarkasteltiin maissa olevien ulkomaalaisten työntekijöiden määrää, verotuloja ja koulutuskustannuksia. Lisää selvityksestä voi lukea täältä.

Korjattu 5.12. kello 16.48 summaa Suomen saamista hyödyistä.